OpenLLM-France/wikimedia huggingface dataset:
# Johnny Servoz-Gavin

Georges-Francis "Johnny" Servoz-Gavin va ser un pilot de curses automobilístiques francès que va arribar a disputar curses de Fórmula 1.
Va néixer el 18 de gener del 1942 a Grenoble, França i va morir el 29 de maig del 2006 al mateix lloc.

## A la F1

Johnny Servoz-Gavin va debutar a la segona cursa de la temporada 1967 (la divuitena temporada de la història) del campionat del món de la Fórmula 1, disputant el 7 de maig del 1967 el GP de Mònaco al circuit de Montecarlo.
Va participar en un total de tretze curses puntuables pel campionat de la F1, disputades en quatre temporades consecutives (1967-1970) aconseguint un podi com a millor classificació en una cursa i aconseguint un total de nou punts pel campionat del món de pilots.

## Resultats a la Fórmula 1

| Any | Equip | Xassís | Motor | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | Posició | Punts |
| 1967 | Matra Sports | Matra | Cosworth | SUD | MON Ret | HOL | BEL | FRA | GBR | ALE | CAN | ITA | USA | MEX | | | - | 0 |
| 1968 | Matra International | Matra | Cosworth | SUD | ESP | MON Ret | BEL | HOL | | GBR | ALE | ITA 2 | CAN Ret | USA | MEX Ret | | 13è | 6 |
| 1968 | Cooper Car Company | Cooper | BRM | | | | | | FRA Ret | | | | | | | | 13è | 6 |
| 1969 | Matra International | Matra | Cosworth | SUD | ESP | MON | HOL | FRA | GBR | ALE Ret | ITA | | | | | | 17è | 1 |
| 1969 | Matra International | Matra | Cosworth | | | | | | | | | CAN 6 | USA NC | MEX 8 | | | 17è | 1 |
| 1970 | Tyrrell Racing Organisation | March | Cosworth | SUD Ret | ESP 5 | MON NVQ | HOL | BEL | FRA | GBR | ALE | AUT | CAN | ITA | USA | MEX | 20è | 2 |

### Resum

| Curses: | Victòries: | Pòdiums: | Poles: | Voltes ràpides: | Punts: |
| 13 | 0 | 1 | 0 | 0 | 9 |
# Gott, gib dein Gerichte dem Könige, BWV Anh. 3

Gott, gib dein Gerichte dem Könige, BWV Anh. 3 (Déu, dona el teu poder al rei) és una cantata perduda de Bach per a l'elecció d'un nou Consell municipal de Leipzig, estrenada el mes d'agost de 1730. El text és de Picander, publicat en la tercera sèrie d'escrits diversos Ernst-Scherzhaffte und Satyrische Gedichte (Poemes seriosos, graciosos i satírics), apareguda l'any 1732.

## Referències

* ↑ Bach Cantatas Website

## Bibliografia

* Alfred Dürr. “The Cantatas of J. S. Bach”. Oxford University Press, Oxford, 2005.

## Enllaços externs

* Bach Cantatas Website
# Callistemon linearis

Callistemon linearis és una espècie de planta de la família de les Mirtàcies que es distribueix per Austràlia. És un arbust perenne que es troba sobre sòls argilosos i sorrencs a llocs humits. Pot arribar a mesurar fins a 3 m d'alçada. Les seves fulles són linears, de 4 a 10 cm de longitud i d'1 a 3 mm d'amplada, en forma de canaló o a vegades planes, amb els marges engruixits, gruixudes, escabroses a la superfície inferior i amb venes laterals discretes. Les seves espigues de flors mesuren generalment de 5 a 10 cm de longitud, moltes poden arribar a mesurar els 45-50 mm i, ocasionalment, algunes mesuren 60 mm de diàmetre. Raquis i hipants pubescents a l'inici. Els filaments mesuren de 20 a 25 mm de longitud, essent de color vermell pàl·lid, i les anteres són fosques. El seu període de floració es troba comprés entre finals de primavera i inicis d'estiu. El fruit és una càpsula de 7 mm de diàmetre.

## Referències

* ↑ «Callistemon linearis» a EOL. Data consulta: 26 de març de 2014.
* ↑ «Callistemon linearis». PlantNET - New South Wales Flora Online. Royal Botanic Gardens & Domain Trust, Sydney Australia. [Consulta: 26 març 2014].
# Buriat

* Per a altres significats, vegeu «buriats».
El buriat és una llengua mongòlica parlada per unes 500.000 persones a la república de Buriàtia i els districtes autònoms d'Aga Buriàtia i Ust-Orda Buriàtia (Federació Russa), la Xina i Mongòlia. S'escriu amb caràcters ciríl·lics. Els buriats en general practiquen el budisme lamaista o a religions tradicionals siberianes. El buriat es caracteritza per: una gramàtica d'estructura aglutinant, vocals subjectes a l'harmonia vocàlica (curtes i llargues) i un vocabulari ric i distintiu.

## Divisió dialectal

En ISO 639-3 és considerada una macrollengua formada per les llengües menors:
* Buriat xinès (65.000 parlants segons Ethnologue ).
* Buriat mongol (64.900).
* Buriat rus (318.000).
Buryat kheleng és la llengua oficial de Buriàtia a Rússia. D'altres, però, consideren que es divideix en quatre dialectes:
* Bargu-buriat, parlat al NO de Manxúria, als marges del riu Hailar, a la frontera russo-xinesa (Heilongjiang)
* Khori-buriat, parlat al N i E de Buriàtia. Serveix de base a la llengua literària.
* Buriat de Selenga, als marges del riu Selenga i sud del Baikal. Té dos subdialectes, sartūl i tongōl.
* Buriat Occidental, parlat a l'Oest del llac Baikal i als voltants d'Irkutsk, que se subdivideix en tres dialectes:
** Ekhirit-bulgat
** Unga buryat
** Buriat de Nikhne-Udinsk, entre el llac Baikal i Krasnoiarsk.

## Vegeu també

* Literatura buriata.

## Referències

* ↑ «Ethnologue report for language code: bxm».
* ↑ «Ethnologue report for language code: bxr».

## Enllaços externs

* Pàgina d eBuriàtia en buriat Arxivat 2007-10-06 a Wayback Machine.
* Diccionari Rus-Buriat
* LLibre de text en buriat Arxivat 2007-08-10 a Wayback Machine. (per a russòfons)
* Webforum en buriat
# Timàlia caragolet xocolata

La timàlia caragolet xocolata (Spelaeornis chocolatinus) és un ocell de la família dels timàlids (Timaliidae).

## Hàbitat i distribució

Viu entre la malesa del bosc, localment a l'Himàlaia, al nord de l'Índia des dels turons de Cachar cap al sud a Manipur i Mizoram.

## Referències

* ↑ «Timàlia caragolet xocolata». Cercaterm. TERMCAT, Centre de Terminologia. Rev. 20/12/2021(català)
# Epiwubana

Epiwubana jucunda és una espècie d'aranya araneomorfa de la subfamília Erigoninae, dins de la família Linyphiidae. És l'únic membre del gènere monotípic Epiwubana.
Fou descrit per primera vegada per Alfred Frank Millidge l'any 1991,

## Distribució

Es troba a la regió de Valparaíso a Xile.

## Referències

* ↑ Platnick, 2011: The world spider catalog 12.0 (American Museum of Natural History).
* ↑ Millidge, A. F. «Further linyphiid spiders (Araneae) from South America.». Bulletin of the American Museum of Natural History, vol. 205, 1991, pàg. 1–199.
* ↑ Gloor, Daniel; Nentwig, Wolfgang; Blick, Theo; Kropf, Christian «Gen. Epiwubana Millidge, 1991». . Natural History Museum Bern, 2019. DOI: 10.24436/2 [Consulta: 14 juny 2019].

## Enllaços externs

* a ION (anglès)
* Nomenclator Zoologicus (anglès)
# Cochranella xanthocheridia

Cochranella xanthocheridia és una espècie de granota que viu a Colòmbia.
Està amenaçada d'extinció per la pèrdua del seu hàbitat natural.

## Bibliografia

* Castro, F. & Lynch, J. 2004. Cochranella xanthocheridia. 2006 IUCN Red List of Threatened Species. Accedit a 25 d'abril del 2008
# Balawaristan

El Balawaristan (part d'ella actualment es diu Gilgit-Baltistan) era una part al nord-est de Pakistan. És format per tres territoris: Al nord-oest el Brooshaal (dintre del qual Gilgit i Nagar), al sud-oest el Dardistan i a l'est el Baltistan.
En aquesta regió van existir petits estats durant el període de l'Índia Britànica: Yasen (o Yasin), Punial, Gupis, Ishkoman, Gilgit, Nagar (Nagir), Hunza, Astore i Chilas. La Gran Bretanya va posar aquest estats sota sobirania feudal del maharaja de Jammu i Caixmir.
L'estat de Yasen al seu torn era sobirà feudal fins al 1860 dels estats de Chilas, Gupis, Ishkoman i un estat anomenat Mestuch, però després de l'assassinat de l'espia britànic coronel George Hayward el 1860 a mans del sobirà de Yasen, els britànics van separar Gupis i Ishkoman de Yasen, i Mestuch va passar a dependre de Chitral; només Chilas i els petits estats de Darel i Tangir van romandre sota dependència de Yasen fins i tot després de 1947.
Altres estats de la zona, Rundu, Kharmang, Skardu i alguns més, depenien del regne de Ladakh i del regne d'Astore, que al seu torn eren dependents de Jammu i Caixmir.
El 17 de juliol de 1947 el maharajà de Jammu i Caixmir va proclamar la incorporació dels petits estats al Caixmir, coneguts sota el nom d'estats de Gilgit-Baltistan o Filgit-Wazarat, formant la Província de la Frontera de Gilgit. El general de brigada Ghansara Singh fou nomenat governador. Als nou dies de la presa de possessió del càrrec, és a dir l'1 de novembre de 1947, una revolta popular a Gilgit el va deposar i va assumir el comandament el capità Mirza Hassan Khan, un oficial local del 6è d'infanteria de Jammu & Kashmir, que va encapçalar la rebel·lió contra el maharajà. Es va proclamar la República de Gilgit sota la presidència de Raja Shah Raees kan, amb Mirza Hassan Khan com a comandant en cap. El comandant local britànic, major Brawn, oposat a la rebel·lió, va intentar fugir a Chitral però fou arrestat.
Es va demanar ajut al Pakistan que va enviar als seus oficials: en primer lloc el magistrat Sardar Alam, que va manejar en benefici del Pakistan les diferències religioses entre xiïtes, sunnites i ismaïlites, i va passar a controlar l'administració; el 16 de novembre de 1947 es va declarar annexionada la República como ja s'havia fet amb altres territoris que eren part del Balawaristan (Chitral i Chinaki Kohistan) i Sardar Alam va esdevenir «political agent» de la regió. Aquest càrrec es va convertir més tard en resident, després resident comissionat, després comissionat, després cap comissionat, després administrador, i finalment Cap Secretari i Cap Executiu. El 1948 la regió del Baltistan (governada per una dotzena de petits sobirans) va passar sota control de l'administració de Sardar Alam.
A aquesta annexió una part de la població s'hi ha oposat, de vegades violentament. Actualment dirigeix la lluita política per la independència nacional, el Front Nacional del Balawaristan (Balawaristan National Front)

## Notes

* ↑ Minahan, James B. Ethnic groups of South Asia and the Pacific: an encyclopedia (en anglès). ISBN ISBN 978-1-59884-659-1..
# Fossar i Capella del Sant Crist

El Fossar i Capella del Sant Crist és una obra d'Artesa de Segre (Noguera) inclosa a l'Inventari del Patrimoni Arquitectònic de Catalunya.

## Descripció

Es tracta d'un fossar a la cruïlla de les carreteres cap a Lleida i Tàrrega. Està definit per un eix principal accés per una porta d'arc rebaixat on manca la creu que presidia l'entrada. Al mig del fossar hi ha una creu de terme i al costat oposat a la porta s'ha obert una altra sortida, desfent la capella del Sant Crist. Uns nínxols perimetrals tanquen el recinte. Un camp de tombes i de creus i esteles funeràries omplen amb els xiprers l'interior.

## Història

De 1872 daten les esteles més antigues que podrien ésser de l'anterior del fossar.

## Referències

* 1 2 «Fossar i Capella del Sant Crist». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 7 març 2019].
# Districte de Marsyas

Marsyas fou el nom d'un districte de Celesíria esmentat per Estrabó, que era al costat d'Iturea, i que tenia per capital a Chalcis (Calcis), i diu que Iturea i Marsyas eren governades per Ptolemeu fill de Mennaeus. Marsyas abraçava la vall de l'Orontes, des del seu naixement fins a Apamea i tenia al nord el riu Marsyas; a l'oest arribava fins a la mar Mediterrània.
# Campionat britànic de trial 1970

La temporada de 1970 del Campionat britànic de trial fou la 21a edició d'aquest campionat, organitzat per l'ACU. El calendari oficial constava de 10 proves puntuables, celebrades entre el 21 d'octubre i el 6 de desembre.

## Classificació final

| Posició | Pilot | Motocicleta | Punts |
| 1 | Gordon Farley | Montesa | 105 |
| 2 | Sammy Miller | Bultaco | 101 |
| 3 | Rob Edwards | Montesa | 56 |
| 4 | Paul Dunkley | Bultaco | 53 |
| 5 | Dave Thorpe | OSSA | 47 |
| 6 | Mick Andrews | OSSA | 45 |
| 7 | Geoff Chandler | Bultaco | 42 |
| 8 | Lawrence Telling | Montesa | 35 |
| 9 | Derek Adsett | Greeves | 26 |
| 10 | Malcolm Rathmell | Bultaco | 20 |

## Referències

* Hulme, John. «Gordon British Champion Farley» (en anglès). pressreader.com. Classic Trial, 01-12-2020. [Consulta: 1r febrer 2022].
* Hulme, John. «Sammy Miller» (en anglès). pressreader.com. Trial Magazine, 01-12-2020. [Consulta: 27 octubre 2023].
* «Great Britain - 1970» (en anglès). trialonline.org. [Consulta: 19 març 2023].
# Buriganga

Buriganga (Vell Ganges) és un riu de Bangladesh, que rega el districte de Dacca. És una branca del Dhaleswari i té una llargada d'uns 42 km deixant el riu prop de Sabhar i tornant-hi a Fatulla. La ciutat de Dhaka és a la riba nord d'aquest riu. Les terres entre el Buriganga i el Dhaleswari són anomenades Illa Paschimdi. La seva importància deriva del feu de què és l'antic curs principal del Ganges; les terres al sud són de formació més moderna.

## Referències

* ↑ Hunter, Sir William Wilson. The Imperial Gazetteer of India (en anglès). Londres: Trübner & co., 1885.
# Teutrània

Teutrània (en grec antic Τευθρανία) era la part occidental de Mísia, a la regió del riu Caicos. El seu nom se suposa derivat de l'antic rei misi Teutrant, que va adoptar com a fill i hereu Tèlef (fill d'Hèracles). Eurípil, fill de Tèlef, apareix a l'Odissea com a governant dels ceteus. La principal ciutat del territori es deia també Teutrània, entre Elea, Pitane i Atarneu, segons diu Estrabó, però no es coneixen més referències.

## Notes

* ↑ segons el Diccionari Grec-Català

## Referències

* ↑ MacBean, Alexander; Johnson, Samuel. «Teuthrania». A: A Dictionary of Ancient Geography: Explaining the Local Appellations in Sacred, Grecian, and Roman History; Exhibiting the Extent of Kingdoms, and Situations of Cities, &c. And Illustrating the Allusions and Epithets in the Greek and Roman Poets (en anglès). G. Robinson, 1773.
* ↑ Homer. Odissea, X, 520
* ↑ Smith, William (ed.). «Teuthrania». Dictionary of Greek and Roman Geography (1854). [Consulta: 12 març 2021].
# Enric Vilanova i Cortassa

Enric Vilanova i Cortassa (Perpinyà, 30 de març de 1961) és un advocat i polític nordcatalà. Actualment és membre de la Junta de Govern del Col·legi d'Advocats de la Catalunya Nord, portaveu d'Esquerra Catalunya Nord i president de la federació comarcal d'Esquerra al Rosselló.
Fundà als anys vuitanta l'Associació Catalana d'Estudiants a la Universitat de Perpinyà.
Advocat de professió, especialitzat en dret laboral i dret lingüístic. Ha estat advocat de Pere Bascompte, de l'Ajuntament de Perpinyà en contra del prefecte Bernard Bonnet i d'en Pasqual Tirach, entre d'altres.
A les eleccions municipals de 2001 va ser elegit a Pollestres (Rosselló) on ocupà el càrrec de regidor de cultura, dins una llista independent. L'any 2007 fou candidat d'Esquerra a les eleccions legislatives. A les eleccions municipals de 2008 és el candidat d'ERC i número 4 de la coalició preelectoral Amb l'esquerra, unim els nostres talents per Perpinyà. En 2008 va provocar l'enuig de l'alcalde Joan Pau Alduy per parlar en català al Consell Municipal en dues mocions.

## Referències

* ↑ Perfil a viadeo.com
* ↑ Qui som ERC-Catalunya Nord
* ↑ Vista la demanda de extradición contra el líder de Terra Lliure, El País, 15 de febrer de 1989
* ↑ «Dos regidors d'ERC a la Catalunya del Nord». Arxivat de l'original el 2017-09-16. [Consulta: 10 agost 2016].
* ↑ Enric Vilanova, número 4 de la llista conjunta entre PS, PCF, ERC, LO i PRG
* ↑ L'elegit Enric Vilanova torna a parlar en català al Consell Municipal, Vilaweb, 27 de maig de 2008
# Balazé

Balazé (en bretó Belezeg, en gal·ló Balazæ) és un municipi francès, situat a la regió de Bretanya, al departament d'Ille i Vilaine. L'any 2006 tenia 2.062 habitants. Limita al nord-oest amb Taillis, al nord amb Châtillon-en-Vendelais, al nord-est amb Montautour, a l'est amb Saint-M'Hervé, al sud-oest amb Montreuil-sous-Pérouse i al sud amb Vitré.

## Demografia

Evolució demogràfica :
| 1962 | 1968 | 1975 | 1982 | 1990 | 1999 |
| 1.267 | 1.268 | 1.372 | 1.512 | 1.711 | 1.914 |
| Des de 1962: població sense dobles comptes ||||||

## Administració

Llista d'alcaldes :
| Període | Identitat | Partit |
| 1945-1976 | Alexis Méhaignerie | MRP |
| 1976-2008 | Paul Méhaignerie | |
| 2008-2009 | Louis Foucher | |
| 2009- | Maryanick Méhaignerie | |
# Font de sa Bastida

La font de sa Bastida és una font del municipi d'Alaró, Mallorca. És molt cabalosa i la seva aigua s'embotella. El maig de 1966 fou declarada d'utilitat pública i reconeguda com a minera-medicinal. L'ullal està ara dins una capella de pedra i des d'aquí va per un tub fins a l'embotelladora ja quasi arribant al poble. El sobrant anava a un aljub que hi ha a uns 10 m, davall una marjada.
Ja a l'època de l'ocupació romana el sistema hidràulic de la vall es relaciona amb aquesta font la de les Artigues, les aigües de les quals servien per donar aigua tant a la població, com als horts, o als molins, condicionant la situació, els tipus i nombre d'assentaments.
A 250 metres de la font s'hi troba també el jaciment arqueològic de Fortificació de Sa Bastida, considerat el castell més antic del poble, actiu entre els segles IV i VII després de Crist i on, a pesar de l'abundant presència d'aigua, es varen construir almanco set aljubs (varis connectats entre si) per garantir el subministrament d'aigua en cas de setge

## Referències

* ↑ Morell Pol, A. «de sa Bastida». Fonts de Tramuntana. [Consulta: 27 maig 2020].
* ↑ Campins., Silis. «Alaró explora su otro castillo» (en castellà). [Consulta: 5 agost 2020].
# Districte de Marracuene

El districte de Marracuene és un districte de Moçambic, situat a la província de Maputo. Té una superfície de 666 kilòmetres quadrats. En 2007 comptava amb una població de 86.177 habitants. És travessat pel riu Komati i limita al nord amb el districte de Manhiça, a l'oest amb el districte de Moamba i amb el municipi de Matola, al sud amb el municipi de Maputo (o província de Maputo Cidade) i a l'est amb l'oceà Índic.

## Divisió administrativa

El districte està dividit en dos postos administrativos (Machubo i Marracuene), compostos per les següents localitats:
* Posto Administrativo de Machubo:
** Macandza
** Thaula
* Posto Administrativo de Marracuene:
** Vila de Marracuene
** Marracuene
** Michafutene
** Nhomgonhama

## Història

Coneguda durant el domini portuguès com a Vila Luísa, el 2 de febrer de 1895 fou escenari de la batalla decisiva entre el comandant portuguès António José Enes i l'emperador ronga Ngungunhane; els portuguesos derrotaren els ronga gràcies a l'ús de fusells de repetició i metralladores.

## Referències

* ↑ «Instituto Nacional de Estatística». Arxivat de l'original el 2008-03-08. [Consulta: 8 març 2008].
# Can Bondia (Sant Martí de Llémena)

Can Bondia és un edifici al terme de Sant Martí de Llémena (el Gironès) de planta baixa i un pis, de mides reduïdes, al qual se li ha adossat un gran porxo de dos nivells al davant. El porxo està cobert a dues aigües i amb el carener perpendicular a la façana principal. Està format per pilars quadrats de pedra que aguanten cairats de fusta. Els dos nivells del porxo són deguts a una prolongació de la casa en planta baixa, amb accés propi i terrassa al damunt, dins el mateix porxo.

## Notes

* ↑ «Can Bondia». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 26 febrer 2017].
# Torre a la carretera de Granera, 119 (Castellterçol)

Torre a la carretera de Granera, 119 és una obra noucentista de Castellterçol (Moianès) inclosa a l'Inventari del Patrimoni Arquitectònic de Catalunya.

## Descripció

Edifici aïllat de tipologia ciutat-jardí, amb la façana lateral en línia a la carretera de Granera. Consta de planta baixa, pis i golfes i la coberta és a dues vessants. Les façanes estan rematades per un potent ràfec.
A la façana principal hi ha un porxo sostingut per unes columnes de pedra de tall neoclàssic i que a sobre té una gran balconada.

## Referències

* 1 2 «Torre a la carretera de Granera, 119». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 31 agost 2017].
# Font del Be

La Font del Be és i ha estat sempre al carrer del mateix nom de Sant Joan Despí. La font original estava coronada per un be ajagut, ensenya de Sant Joan Despí, i a un costat hi tenia la roda que permetia pujar l'aigua des de les vetes subterrànies. Era el principal sistema de subministrament d'aigua dels veïns, des de l'any 1915 fins a la dècada dels anys 50. Gairebé tota l'activitat comunitària girava al voltant de la font, era normal veure-hi els veïns sopar-hi a l'estiu. Per la Festa Major la canalla la guarnia amb flors i espelmes. Va ser retirada per l'assecament de les vetes subterrànies. La segona font es va inaugurar al voltant dels anys 60 i va ser retirada i guardada al magatzem de l'Ajuntament per poder fer la urbanització del carrer. Des de l'any 1998 està situada enmig de les escales que pugen al carrer de les Torres.

## Referències

* ↑ «Ajuntament de Sant Joan Despí». Arxivat de l'original el 2015-12-24. [Consulta: 23 desembre 2015].

## Bibliografia

* L'Abans. Recull gràfic de Sant Joan Despí (1888-1965).. Primera edició, desembre 2003.
# Demisexualitat

La demisexualitat és una terminologia emprada per la comunitat LGBT per a denominar l'atracció sexual per persones amb les quals hom té una forta connexió emocional. Es troba a mig camí entre l'asexualitat i qualsevol orientació sexual (heterosexualitat, homosexualitat i bisexualitat), ja que, encara que el subjecte no senti atracció sexual per la major part de les persones amb les quals té contacte, és capaç de sentir desig sexual per la persona de la qual està enamorada, o amb qui té una connexió romàntica o emocional, de manera que pot mantenir relacions sexuals i tenir una vida sexual activa.
Sovint, persones que se consideren a si mateixes com a asexuals "s'activen" en conèixer la persona adequada i senten un desig sexual comú per ella, i així poden mantenir una relació amb sexe amb persones heterosexuals, homosexuals, bisexuals o pansexuals.

## Referències

* ↑ «Demisexual». TERMCAT, Centre de Terminologia Departament de Cultura [Consulta: 12 desembre 2018].
# Donckers Koffie-Jelly Belly

L'equip Donckers Koffie-Jelly Belly, conegut anteriorment com a Qin Cycling Team, (codi UCI: QCT) va ser un equip ciclista belga que va competir de 2010 a 2011.

## Principals victòries

* Gran Premi del 1r de maig - Premi d'honor Vic de Bruyne: Jan Kuyckx (2010)
* Volta al Brabant flamenc: Stijn Steels (2010)
* Handzame Classic: Steve Schets (2011)

### Grans Voltes

* Tour de França
** 0 participacions
* Giro d'Itàlia
** 0 participacions
* Volta a Espanya
** 0 participacions

## Classificacions UCI

L'equip va participar diferents temporades com a equip continental

### UCI Àsia Tour

| Temporada | Classificació per equips | Millor ciclista en la classificació individual |
| 2010 | 58è | James Spragg (252è) |

### UCI Europa Tour

| Temporada | Classificació per equips | Millor ciclista en la classificació individual |
| 2010 | 69è | Stijn Steels (357è) |
| 2011 | 47è | Steve Schets (120è) |

### UCI Oceania Tour

| Temporada | Classificació per equips | Millor ciclista en la classificació individual |
| 2010 | 17è | Jeremy Yates (31è) |

## Referències

* ↑ Classificacions UCI Arxivat 2011-08-19 a Wayback Machine. (Web oficial de l'UCI).

## Enllaços externs

* Plantilles i resultats a memoire-du-cyclisme.eu
* Plantilles i resultats a firstcycling.com
* Plantilles i resultats a cyclebase.nl
# Torre adossada (la Jonquera)

La Torre adossada és una obra de la Jonquera (Alt Empordà) inclosa a l'Inventari del Patrimoni Arquitectònic de Catalunya.

## Descripció

Els orígens de l'actual nucli urbà se situen a la zona de la Força. Recinte fortificat de forma ovalada i amb una superfície de 900 m². Entre els paraments de les muralles sobresurten algunes torres, se'n coneixen cinc. Aquesta torre està construïda amb aparell irregular.

## Referències

* ↑ «Torre adossada». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 18 octubre 2017].